
–	so zreteľom na oznámenie Komisie zo 7. marca 2025 s názvom Plán pre práva žien (COM(2025)0097) a na jeho prílohu s názvom Vyhlásenie o zásadách pre rodovo rovnú spoločnosť,
–	so zreteľom na otázku Komisii o vyhlásení o zásadách rodovo rovnej spoločnosti (O-000024/2025 – B10-0009/2025),
–	so zreteľom na článok 142 ods. 5 a článok 136 ods. 2 rokovacieho poriadku,
–	so zreteľom na návrh uznesenia Výboru pre práva žien a rodovú rovnosť,
A.	keďže rodová rovnosť je základnou hodnotou EÚ a právo na rovnaké zaobchádzanie je základným právom uznaným v Zmluve o Európskej únii, v Zmluve o fungovaní Európskej únie a v Charte základných práv Európskej únie, pričom obe sú nevyhnutné pre ďalší rozvoj EÚ;
B.	keďže Európsky parlament sa plne zasadzuje za zákaz diskriminácie a podporu rovnosti v právnych predpisoch a politikách EÚ;
C.	keďže Komisia vyzýva všetky zainteresované strany, najmä Európsky parlament a Radu Európskej únie, sociálnych partnerov, aktérov občianskej spoločnosti a iné príslušné organizácie, aby v priebehu roka schválili vyhlásenie o právach žien pripojené k jej oznámeniu zo 7. marca 2025;
1.	pripomína a opätovne potvrdzuje svoj záväzok týkajúci sa práv žien a rodovej rovnosti;
2.	víta oznámenie Komisie zo 7. marca 2025 a považuje ho za dobrý základ pre prípravu nadchádzajúcej stratégie pre rodovú rovnosť;
3.	vyzýva Komisiu, aby pri vypracúvaní novej stratégie pre rodovú rovnosť na obdobie po roku 2025 náležite zohľadnila pozíciu Európskeho parlamentu, ktorú má vyjadriť v nadchádzajúcom uznesení o stratégii pre rodovú rovnosť 2025;
4.	schvaľuje zásady, ktoré sú uvedené vo vyhlásení pripojenom k oznámeniu Komisie zo 7. marca 2025;
5.	poveruje svoju predsedníčku, aby postúpila toto uznesenie Komisii.

